《满江红》
清代·严绳孙

马迹车尘，甚今生、还能到我。更多少、鸿离鹤怨，浪淘风簸。

酒力不禁归梦觉，鬓丝都是羁愁做。冷秋心、梁燕北来时，能传么。

穷愁恨，眉峰锁。风尘泪，征衫涴。尽寂寥前事，算来都可。

小句成时看墨浅，新妆竟了怜花妥。只如今、和影对新蟾，人三个。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。